Document ID: 32007D0708

ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Οκτωβρίου 2007
για την τροποποίηση του καταλόγου εμπειρογνωμόνων που διορίζονται ως μέλη των επιστημονικών επιτροπών στον τομέα της ασφάλειας των καταναλωτών, της δημόσιας υγείας και του περιβάλλοντος και για την παράταση της θητείας τους
(2007/708/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 152 και 153,
την απόφαση 2004/210/ΕΚ της Επιτροπής, της 3ης Μαρτίου 2004, σχετικά με τη σύσταση επιστημονικών επιτροπών στον τομέα της ασφάλειας των καταναλωτών, της δημόσιας υγείας και του περιβάλλοντος (1), και ιδίως το άρθρο 3 και το πρώτο εδάφιο της παραγράφου 1 του άρθρου 7,
Εκτιμώντας τα ακόλουθα:
(1)
Η απόφαση 2004/210/ΕΚ προβλέπει τη σύσταση της επιστημονικής επιτροπής για τα καταναλωτικά προϊόντα (εφεξής η «ΕΕΚΠ»), της επιστημονικής επιτροπής για την υγεία και τους περιβαλλοντικούς κινδύνους (εφεξής η «ΕΕΥΠΚ») και της επιστημονικής επιτροπής για τους ανακύπτοντες και τους πρόσφατα εντοπιζόμενους κινδύνους για την υγεία (εφεξής η «ΕΕΑΝΚΥ») (εφεξής «οι επιστημονικές επιτροπές»). Σύμφωνα με το άρθρο 3 παράγραφος 4 της εν λόγω απόφασης, η Επιτροπή διορίζει τα μέλη αυτών των επιστημονικών επιτροπών.
(2)
Σύμφωνα με το άρθρο 7 παράγραφος 1 της ίδιας απόφασης, όπως τροποποιήθηκε με την απόφαση 2007/263/ΕΚ της Επιτροπής, τα μέλη διορίζονται στις επιστημονικές επιτροπές για τρία έτη και η θητεία τους δεν μπορεί να διαρκέσει περισσότερες από τρεις συνεχείς τριετίες. Ωστόσο, η Επιτροπή μπορεί, κατ’ εξαίρεση, να παρατείνει τη θητεία των μελών ορισμένων επιτροπών κατά περίοδο που δεν υπερβαίνει τους 18 μήνες, προκειμένου να διασφαλιστεί η συνέχεια της παροχής επιστημονικών συμβουλών.
(3)
Η απόφαση C(2004) 2788 για το διορισμό των μελών των τριών επιστημονικών επιτροπών που συστάθηκαν με την απόφαση 2004/210/ΕΚ προβλέπει ότι οι εμπειρογνώμονες που περιλαμβάνονται στους καταλόγους του παραρτήματος I της απόφασης αυτής διορίζονται ως μέλη των τριών επιστημονικών επιτροπών που συστάθηκαν με την απόφαση 2004/210/ΕΚ.
(4)
Η θητεία των σημερινών μελών των επιστημονικών επιτροπών λήγει τον Ιούλιο του 2007. Ωστόσο, η σύνθεση των επιστημονικών επιτροπών πρέπει να τροποποιηθεί ώστε να ληφθεί υπόψη η έναρξη ισχύος του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (2). Επιπλέον, προκειμένου να προετοιμάσει κατάλληλα η Επιτροπή την επανεξέταση της παροχής επιστημονικών συμβουλών ενόψει των μελλοντικών καθηκόντων των επιστημονικών επιτροπών, χωρίς να διακοπεί η συνέχεια των επιστημονικών συμβουλών κατά τη διάρκεια της μεταβατικής περιόδου έως την ίδρυση του Ευρωπαϊκού Οργανισμού Χημικών Προϊόντων, η θητεία των μελών πρέπει να παραταθεί έως τις 31 Δεκεμβρίου 2008.
(5)
Επομένως, η Επιτροπή πρέπει να διορίσει τα μέλη των επιστημονικών επιτροπών για την περίοδο που λήγει στις 31 Δεκεμβρίου 2008.
(6)
Ορισμένα από τα σημερινά μέλη των επιστημονικών επιτροπών εξέφρασαν την πρόθεσή τους να μη συνεχιστεί η θητεία τους για πρόσθετη περίοδο έως τις 31 Δεκεμβρίου 2008. Κατά συνέπεια, τα μέλη αυτά πρέπει να διαγραφούν από τον κατάλογο των εμπειρογνωμόνων που διορίζονται ως μέλη των επιστημονικών επιτροπών που περιλαμβάνεται στο παράρτημα I της απόφασης C(2004) 2788.
(7)
Ως εκ τούτου, η απόφαση C(2004) 2788 πρέπει να τροποποιηθεί αναλόγως,
ΑΠΟΦΑΣΙΖΕΙ:
Άρθρο 1
Ο τροποποιημένος κατάλογος των εμπειρογνωμόνων που διορίζονται ως μέλη των επιστημονικών επιτροπών, που περιλαμβάνεται στο παράρτημα Ι της απόφασης C(2004) 2788 και δημοσιεύθηκε στη σειρά C της Επίσημης Εφημερίδας C 209 της 31ης Αυγούστου 2006 αντικαθίσταται από το κείμενο του παραρτήματος της παρούσας απόφασης.
Άρθρο 2
Η θητεία των μελών των επιστημονικών επιτροπών που αναφέρονται στο άρθρο 1 παρατείνεται έως τις 31 Δεκεμβρίου 2008.
Βρυξέλλες, 31 Οκτωβρίου 2007.

Labels: 20
0
3
9
15